Detoks jou klerekas in ’n japtrap | rooi rose Detoks jou klerekas in ’n japtrap | rooi rose
’n Nuwe seisoen beteken dis tyd om jou klerekas te herorganiseer. Baie van ons gaar jaar na jaar op en raak nooit van die oues ontslae nie. Ons help jou om maklik ’n vars klerekas te skep.
Detoks jou klerekas in ’n japtrap deur Bea Lingenfelder en Susra Matthee. Hooffoto: Pexels
Volg ons maklike vyf-punt-plan om jou klerekas reg te ruk!
Lees ook: 10 dinge wat jy voor 40 moet hê en weet
Wees eerlik met jouself. Elkeen ervaar ’n detoks anders – emosioneel, opwindend, wat ook al … Moenie jouself probeer kul nie, besluit vooraf hoe jy die proses gaan aanpak en hou daarby.
Gooi alles uit jou kas(te) sodat jy ’n goeie oorsig kan kry oor wat jy het. As jy in afdelings sorteer, vergeet jy wat in die vorige afdeling gebeur het, en jou detoks is nie suksesvol nie.
As jy ’n vriendin het wie se oordeel jy vertrou, vra haar raad en laat sy jou met die proses help. Die sessie kan selfs in ’n prettige ervaring ontaard!
Lees ook: 8 modefoute wat jou slordig laat lyk
Besluit in watter hopies jy jou klere gaan sorteer: hou / skenk / dalk / pas nie.
Vra jouself af: “Hoe lank terug het ek hierdie kledingstuk gedra?” of “Het ek dit die seisoen meer as een keer gedra?” Ons koop soms baie impulsief net sodat die rok/bloes die res van die tyd in jou kas hang. Wanneer jy op só ’n slagoffer afkom, vra jou af of jy dit nog een kans gaan gee en hang hom voor in jou kas. As jy steeds twyfel, skenk hom liefs.
Pas die item by jou huidige leefstyl? Baie kan verander in ’n seisoen – jy kan ’n nuwe mamma word, of ’n nuwe werk begin wat sekere klerevereistes het. As die kledingstuk van geen nut is in jou nuwe leefstyl nie, raak ontslae daarvan.
Wanneer ’n item beter op die hanger lyk as op jou lyf, is dit tyd om dit uit te gooi. Baie van ons klou vas aan iets wat ’n mooi patroon of kleur het, maar sodra jy dit probeer aantrek, sak jou hart in jou skoene.
Deftiger klere vereis ’n ander denkwyse wanneer jy jou klerekas detoks. Jy dra dit nie so gereeld nie, maar wanneer jou uitrusting eentonig begin voel, kikker dit met nuwe bykomstighede of moderne skoene op.
Lees ook: Marie Kondo se ses slim pakwenke
3. Siedaar-klaar, wat nou?
As jy ’n hopie vir “dalk” het, herevalueer jou keuses en sorteer dit volgens “skenk” of “hou.”
Skenk of verkoop die klere wat jy uitgegooi het. Sodoende kry jy ook ’n gevoel dat jy beloon word vir jou detoks.
Lees ook: 5 vinnige modetruuks wat jou uitrusting sal afrond
4. Klere wat nie pas nie maar waarvoor jy lief is
Pak al die klere wat nie pas nie (maar wat jy nog nie oor jou hart kan kry om weg te gee nie) in ’n houer en stoor dit iewers tot volgende keer. Sorteer hulle dan finaal met jou volgende detoks.
5. Hou ook in gedagte
Maak jou klerekas gebruikersvriendelik. Baie van ons vergeet van sekere klere omdat die kas so deurmekaar is. Sit vir jou ekstra rakkies in of skep hangplek om jou klere mooi te vertoon en maklik weg te pak.
Sorteer slim: Pak jou skoene in ’n posbus-rakkie wat min plek in beslag neem. Dun hangers neem minder plek op en jou klere verdruk nie so maklik nie. Kry ook spesiale hangers of stoorplek om jou serpies en gordels te stoor.
Hang jou klere volgens afdelings, soos baadjies bymekaar, rokke saam, ens. Dis makliker om te sien wat jy het en om hulle dan te stileer.
Maak gereeld jou kas met ’n klam lappie en stoffer skoon.
Moenie net links en regs uitgooi nie, wees seker van jou besluit.
Lees ook: Sorg so vir jou gunsteling-someritems
Stoor jou klere reg met hierdie raad
Lees hier vir nog goeie raad:
Die mooiste uitrustings vir trougaste
Rek jou klerekas en dra jou winteritems in die somer
Lyk jare jonger met hierdie slim wenke
7 maniere om luuks te lyk sonder om te veel geld te bestee
Modewenke vir ’n sweetvrye somer
Verleng jou swembroek se lewe
10 wenke om tyd te spaar